מכון סאלק למחקרים ביולוגיים

מכון סאלק למחקרים ביולוגיים (באנגלית: Salk Institute for Biological Studies) הוא מכון מחקר בתחום מדעי החיים השוכן בלה הויה שבסן דייגו. המכון מתמקד בעיקר בתחומי ביולוגיה מולקולרית, גנטיקה, מדעי המוח, אימונולוגיה, סרטן, מטבוליזם, הזדקנות ובוטניקה. המכון נוסד בשנת 1960 על ידי הווירולוג יונה סאלק, מפתח החיסון היעיל הראשון נגד שיתוק ילדים, ונפתח לפעילות בשנת 1963. המכון הוא מוסד עצמאי ללא כוונת רווח. פעילותו ממומנת באמצעות מענקי מחקר, בעיקר מהמכונים הלאומיים לבריאות של ארצות הברית (NIH), לצד תרומות של קרנות פילנתרופיות ותורמים פרטיים. היסטוריה לאחר הצלחת פיתוח החיסון נגד שיתוק ילדים, ביקש יונה סאלק להקים מכון מחקר שיאפשר למדענים לעסוק במחקר בסיסי בסביבה רב-תחומית וחופשית ממגבלות אקדמיות מסורתיות. בשנת 1960 העניקה עיריית סן דייגו למיזם שטח של כ-109 דונם באזור לה הויה. סאלק בחר באדריכל לואי קאהן לתכנן את הקמפוס, וביקש ממנו ליצור "מקום הראוי לביקורו של פיקאסו". הקמפוס שנבנה נחשב לאחת מיצירות המופת של האדריכלות המודרנית. הוא מורכב משני מבני מעבדות סימטריים שביניהם רחבה פתוחה ובה תעלת מים צרה המובילה את המבט אל האוקיינוס השקט. התכנון שם דגש על אור טבעי, גמישות מחקרית ושילוב בין סביבה אדריכלית לבין יצירתיות מדעית. בשנת 1991 הוכרז הקמפוס כאתר היסטורי לאומי בעל חשיבות אדריכלית. הקמת המכון מומנה בראשיתה בעיקר על ידי ארגון "March of Dimes", בשנת 1963 החל המכון לפעול במבנים זמניים, ובשנת 1966 עברו החוקרים למבני המעבדות החדשים. בין המדענים הראשונים שפעלו במכון היו פרנסיס קריק, רנאטו דולבקו, רוז'ה גימן, לאו סילארד, ז'אק מונו, מלווין כהן ולסלי אורגל . המכון עוסק במחקר בסיסי בתחומי מדעי החיים, תוך שיתוף פעולה בין חוקרים מדיסציפלינות שונות. תחומי המחקר העיקריים כוללים: ביולוגיה של התא ביולוגיה מולקולרית ביוכימיה ביופיזיקה מדעי המוח אימונולוגיה סרטן מטבוליזם וסוכרת הזדקנות בוטניקה ביואינפורמטיקה מחקרי המכון תרמו להבנת מנגנונים ביולוגיים בסיסיים ולהתפתחות טיפולים במחלות כגון מחלת אלצהיימר, סרטן, מחלות מטבוליות ומחלות נוירולוגיות. בנוסף, מחקרי הצמחים במכון מתמקדים בשיפור יבולים ובהתמודדות עם שינויי אקלים ובצורות. במהלך השנים נרשמו במכון שורה של פריצות דרך מדעיות, ובהן: גילוי מנגנון השילוב של גנים נגיפיים בכרומוזומי התא על ידי רנאטו דולבקו, מחקר שתרם להבנת התפתחות הסרטן. גילוי ההורמון סומטוסטטין על ידי רוז'ה גימן ועמיתיו. גילוי האנדורפינים. גילוי תהליך ה-Tyrosine phosphorylation אשר הוביל לפיתוח תרופות ממשפחת מעכבי טירוזין קינאז לטיפול בסרטן. גילוי ואפיון ההורמון CRH זיהוי משפחת הקולטנים הגרעיניים על ידי רונלד אוונס, מחקר שהשפיע על הבנת ויסות ביטוי גנים ופיתוח תרופות חדשות. פיתוח כלים מוקדמים לריפוי גני. קישורים חיצוניים אתר האינטרנט הרשמי של מכון סאלק למחקרים ביולוגיים (באנגלית) אתר המכון מרכז הסרטן של מכון סאלק